Rapid a fost privată de cel puțin un penalty în partida pierdută acasă, cu Universitatea Craiova, scor 1-2. Prima fază controversată s-a petrecut la 0-1 și a fost comentată la „Suflet de Rapidist”, show care e în fiecare zi de marți pe FANATIK.ro, luni, marți și vineri, de la ora 13:30.
Ovidiu Hațegan a avut o nouă prestație slabă în SuperLiga. „Centralul” arădean a revenit pe teren după gafa imensă făcută în Dinamo – Poli Iași 1-0, când nu l-a eliminat pe Homawoo. La partida din Giulești, arbitrul în vârstă de 43 de ani nu a dat cel puțin o lovitură de pedeapsă pentru gazde.
„Dacă mingea a fost în joc, în brațe la portar, nu era minge de arbitru. Și tu dacă îi dai peste mână, e henț!”, a declarat Leo Toader, în exclusivitate la „Suflet de Rapidist”.
„Eu am văzut, de unde eram, că tușierul ridică fanionul, portarul prinde mingea. Hațegan îi face semn ‘Ok, lasă-l jo’s. E camera pe arbitru. Portarul cu mingea în brațe. Fundașul e în spate. Hațegan face semn ‘Joacă, joacă!’ Raul Silva îl felicită pe portar că a prins mingea și apoi îi dă cu mâna peste ea.
Și imediat Hațegan ridică mâna, fluieră și face semn că a fost ofsaid. Păi e mingea în joc! Să ne înțelegem. Rapid a fost echipa inferioară aseară. Nu ăsta e motivul pentru care Rapid pierde. Dar te poți lega de niște lucruri.
Și te uiți ce s-a întâmplat și în urmă cu două etape când același domn Hațegan ezită să dea chiar cartonaș galben la un fault criminal pentru care un jucător intră în spital și scapă cu mare noroc, un tânăr de 20 de ani”, a transmis Robert Niță.
Giuleștenii au solicitat lovitură de pedeapsă și în actul secund, când, la o ieșire pe centrare a lui Lauențiu Popescu, portarul Universității Craiova a boxat capul lui Cristi Săpunaru în locul mingii. La faza respectivă, Toader a înclinat mai mult în favoarea goalkeeperului oltean.
„Tu ca portar te duci pe minge, te duci să o boxezi. Acolo clar e contact. Câteodată într-adevăr s-a dat penalty. Dar nu ai cum să te duci gingaș la o minge. Tu poți să îi lovești și pe ai tăi.
Acum nu știu. Dacă vrei să joci mingea și apoi lovești adversarul… Păi apoi intră în mine atacantul. Că și eu sunt predispus la accidentare. Mai ales că sunt cu mâinile sus, poate să îmi rupă coastele.
Păi Rică (n.r – Răducanu) mă învăța ‘Leule, ieși cu o mână pe minge și cu o mână în capul adversarului’. Asta era regula”, a adăugat antrenorul cu portarii de la echipa națională a României.